CELEX: 62011TN0575
Language: el
Date: 2011-11-07 00:00:00
Title: Υπόθεση T-575/11: Προσφυγή της 7ης Νοεμβρίου 2011 — Inaporc κατά Επιτροπής

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/56
            
         
      Προσφυγή της 7ης Νοεμβρίου 2011 — Inaporc κατά Επιτροπής
      (Υπόθεση T-575/11)
      (2012/C 25/108)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Interprofession nationale porcine (Inaporc) (Παρίσι, Γαλλία) (εκπρόσωποι: H. Calvet, Y. Trifounovitch και C. Rexha, δικηγόροι)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 29ης Ιουνίου 2011, κρατική ενίσχυση NN 10/2010 — Γαλλία — Φόρος για τη χρηματοδότηση εθνικής διεπαγγελματικής επιτροπής για τους χοίρους, C(2011) 4376 τελικό, που δεν έχει ακόμα δημοσιευθεί στην Επίσημη Εφημερίδα της Ευρωπαϊκής Ένωσης, με την οποία (i) χαρακτηρίζονται ως κρατικές ενισχύσεις οι δράσεις που πραγματοποίησε η INAPORC το διάστημα 2004 — 2008 στον τομέα της τεχνικής βοήθειας, της ενισχύσεως στην παραγωγή και στη διάθεση στο εμπόριο ποιοτικών προϊόντων, στην έρευνα και στην ανάπτυξη καθώς και στη διαφήμιση και (ii) χαρακτηρίζονται ως κρατικοί πόροι που αποτελούν αναπόσπαστο τμήμα των προεκτεθέντων μέτρων ενισχύσεως οι εθελοντικές εισφορές που κατέστησαν υποχρεωτικές για τη χρηματοδότηση των δράσεων αυτών.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους.
      
                  1)
               
               
                  Ο πρώτος λόγος αντλείται από παράβαση ουσιώδους τύπου, στο μέτρο που η αιτιολογία της προσβαλλομένης αποφάσεως είναι ανεπαρκής από την άποψη του άρθρου 296 ΣΛΕΕ καθόσον δεν παρέχει τη δυνατότητα στον προσφεύγοντα να κατανοήσει τους λόγους για τους οποίους η Επιτροπή θεώρησε ότι πληρούνται εν προκειμένω τα κριτήρια που θέτει η νομολογία του Δικαστηρίου της Ευρωπαϊκής Ένωσης όσον αφορά τις κρατικές ενισχύσεις.
               
            
                  2)
               
               
                  Ο δεύτερος λόγος αντλείται από παράβαση του άρθρου 107, παράγραφος 1, ΣΛΕΕ καθόσον, με την προσβαλλόμενη απόφαση, η Επιτροπή:
                  
                              —
                           
                           
                              χαρακτήρισε ως κρατικές τις εισπραττόμενες από την Inaporc εθελοντικές εισφορές που κατέστησαν υποχρεωτικές και τις δράσεις τις οποίες χρηματοδοτεί και πραγματοποιεί με τις εν λόγω εισφορές η διεπαγγελματική αυτή οργάνωση,
                           
                        
                              —
                           
                           
                              συμπέρανε ότι υπήρχε ένα επιλεκτικό οικονομικό πλεονέκτημα που προέκυπτε από τις δράσεις της INAPORC υπέρ των επιχειρήσεων που δραστηριοποιούνται στην παραγωγή, μεταποίηση και διανομή στον τομέα του χοιρινού κρέατος,
                           
                        
                              —
                           
                           
                              θεώρησε ότι οι δράσεις της Inaporc μπορεί να οδηγήσουν σε στρεβλώσεις του ανταγωνισμού λόγω κρατικών ενισχύσεων.